Julie Skovsby (S), 2010-11-19:
Først vil jeg gerne takke Enhedslisten for at tage initiativ til den forespørgsel i Folketinget i dag om svangreomsorg, dvs. i forbindelse med fødselsforberedelse, selve fødslen og tiden umiddelbart efter en given fødsel.
Det er på det helt rigtige tidspunkt, at Folketinget tager den her debat, så tak til Enhedslistens fru Line Barfod.
For det er jo lige nu i disse seneste måneder, at der er blevet skabt enormt stor usikkerhed om, hvilke forhold man som kommende nybagt familie kan forvente.
Hele tre regioner – Region Nordjylland, Region Hovedstaden og Region Syddanmark – har fremlagt fødeplaner, som ikke, som ministeren skriver det, på tilstrækkelig vis lever op til Sundhedsstyrelsens anbefalinger.
Som socialdemokrat er det vigtigt for mig at slå fast, at nybagte forældre skal have den bedste start som ny familie, og jeg kan godt blive nervøs for, om de får det, hvis man sendes hjem med det samme og efterfølgende skal være alene om at vurdere, om alt er, som det skal være.
Nybagte forældre har brug for trygge rammer, så eksempelvis en fødselsdepression opdages i tide, og så f.eks. amningen kan komme godt i gang fra starten, for hvis ikke, kan det få store ernæringsmæssige konsekvenser for den lille.
Sagt med andre ord: At spare på det her område er en rigtig dårlig idé.
Som samfund skal vi gå den modsatte vej.
Vi skal investere i de nybagte familier, og derfor skal vi være opmærksomme på, at vi ikke får skabt et A- og et B-hold i vores sundhedsvæsen.
Om kort tid vil VKO vedtage en lov, som indfører brugerbetaling på de danske sygehuse.
Patientgruppen af ufrivilligt barnløse er den første gruppe af mennesker, som skal have dankortet frem, i det øjeblik de skal behandles på et sygehus.
Og det er jo nærliggende i den her tid så at stille spørgsmålet, om denne gruppe af kvinder, som vi nu taler om, altså fødende kvinder, bliver den næste gruppe.
I disse år ser vi også en opblomstring af private tilbud til gravide – ekstra scanninger, privat jordemoder, barselophold osv. – samtidig med at vi oplever forringelser af det offentlige tilbud.
Som medlem af Folketingets Sundhedsudvalg og som valgt til at repræsentere fynboerne i Folketinget har det her spørgsmål om, hvad fødende kvinder kan forvente før, under og efter en fødsel, optaget mig utrolig meget, og jeg har derfor stillet en række spørgsmål til vores sundhedsminister.
For at kvalificere debatten vil jeg nu nævne de helt konkrete forhold, som fynske kvinder kan forvente.
De kan forvente, at alle kvinder, også førstegangsfødende, som udgangspunkt skal føde ambulant, og ambulant vil sige, at man sendes hjem 4-6 timer efter fødslen.
Der oprettes barselklinikker i forbindelse med fødestederne, hvor familien kan henvende sig efter udskrivelsen og få råd og vejledning, indtil sundhedsplejersken har været på sit første besøg, dvs. på tredjedagen efter fødslen.
Sagt med andre ord: Er der problemer, når man kommer hjem, er det noget med at få pakket bilen og den lille i autostolen – husk på retningslinjer for, hvor lang tid man nu må køre med en lille nyfødt i en autostol – eller også skal man måske af sted med kollektiv trafik og håbe på, at bussen kører på det rigtige tidspunkt, for det kan jo være sent om aftenen.
Det, som Sundhedsstyrelsens anbefalinger siger, er, at i det her konkrete tilfælde, hvor en kvinde føder ambulant, skal en jordemoder komme på hjemmebesøg to gange, og det første besøg skal altså finde sted 1-2 dage efter fødslen.
Lillian Bondo, som er formand for Jordemoderforeningen, har udtalt til Ritzau den 16. september i år, at hun mener, at omsorgen for fødende kvinder nu er så presset, at der er fare for kvindernes og børnenes sundhed.
Det er altså det samme spørgsmål, som Enhedslisten i dag har rejst.
Af svarene på de spørgsmål, som jeg har stillet til ministeren, fremgår det, at, ja, Sundhedsstyrelsens anbefalinger for svangreomsorgen 2009 er gældende, at de regionale tilbud naturligvis skal være i overensstemmelse med Sundhedsstyrelsens anbefalinger, og at, ja, de regioner, hvis regionale fødeplaner ikke lever op til anbefalingerne, herunder Region Syddanmark, skal aflevere en redegørelse herom.
Det er altså en garanti til de kvinder, som vi lige nu taler om.